霅溪夜宴詩 九
作者：水神
朝代：唐

paragraphs: 鳳鶱鶱以降瑞兮，患山雞之雜飛。
玉溫溫以呈器兮，因碔砆之爭輝。
當侯門之四闢兮，墐嘉謨之重扉。
既瑞器而無庸兮，宜昏暗之相微。
徒刳石以爲舟兮，顧沿流而志違。
將刻木而作羽兮，與超騰之理非。
矜孑孑於空江兮，靡羣援之可依。
血淋淋而滂流兮，顧江魚之腹而將歸。
西風蕭蕭兮湘水悠悠，白芷芳歇兮江蘺秋。
日晼晼兮川雲收，櫂四起兮悲風幽。
羈魂汨沒兮我名永浮，碧波雖涸兮厥譽長流。
向使甘言盛行於曩昔，豈今日居君王之座頭。
是知貪名徇祿而隨世磨滅者，雖正寢之死乎無得與吾儔。
當鼎足之嘉會兮，獲周旋於君侯。
雕盤玉豆兮羅珍羞，金巵瓊斝兮方獻酬。
敢寫心兮歌一曲，無誚余持杯以淹留。